‘SA’ners kan nie wag vir Swart Vrydag’Argieffoto: Pixabay Suid-Afrikaanse kleinhandelaars rol hul moue op vir wat as die hoogtepunt van die jaar op die kleinhandelbedryf se kalander kan beskou word. Swart Vrydag vind vanjaar op 23 November plaas. Ekonome verwag dat dit kleinhandelverkope wat vanjaar gesukkel het weens die brandstofprysverhogings en die styging in belasting op toegevoegde waarde, ŉ hupstoot sal gee. Die betalingsmeganisme PayPal verwag dat kleinhandelverkope in hierdie periode tot meer as R53 miljard kan styg. Verlede jaar het die syfer tot R37,1 miljard geklim. PriceCheck het bevind dat die konsep van Swart Vrydag tans die vinnigste in Suid-Afrika groei as in enige ander land ter wêreld. Volgens PriceCheck het veral aanlyn aankope goed gedoen met kliënte wat tot drie keer op dié dag kleinhandelwebwerwe besoek het. Die webwerfkuiertjies, het PriceCheck ook bevind, het tot 30% langer geneem as vorige kere. Die konsep van Swart Vrydag is in 1952 in Amerika begin en gee Kersverkope ŉ groot hupstoot omdat ŉ wye reeks produkte dié dag op uitverkoping is. Die uitverkoping duur tot vyf dae by sommige winkelgroepe. PriceCheck sê die manier waarop Suid-Afrikaners die konsep omvou het, word onderstreep deur die hoë volume verkeer buite winkelsentrums. Voorts voeg dit by dat aanlyn aankope reeds in die eerste uur met oor die 4% styg. “Suid-Afrikaners kan nie wag vir Swart Vrydag nie. Hulle is gereed daarvoor,” sê PriceCheck. Swart Vrydag is in Suid-Afrika deur Checkers bekendgestel. Dit is vanjaar die vyfde keer dat Swart Vrydag hier gehou word. Sedert die instelling van Swart Vrydag het die meeste kettingwinkels, insluitend kleinhandelaars, hardeware winkels, musiekwinkels en eetplekke die konsep ingestel. Van Suid-Afrika se voorste maatskappye het beloof dat Swart Vrydag vanjaar die grootste ooit in die land sal wees. Onder die maatskappye tel Pick n Pay, Telkom, Checkers, Shoprite, Superbalist, Takealot, Game en H&M. Julie-Anne Walsh, hoofbemarkingsbeampte by Takealot, sê dat hul buitengewone afslag op derduisende produkte oor die vyfdagperiode sal hê. John Bradshaw, bemarkingshoof van Pick n Pay, sê dat die groep reëlings tref om meer goedere beskikbaar te hê om aan die hoë vraag te voldoen. Hy sê daar sal ook buitengewone aanbiedinge op sy webwerf wees. Die Shoprite- en Checkers-stalle maak hulle ook gereed vir ŉ stewige Swart Vrydag. Die twee winkelgroepe sê dat hulle verskeie spesiale aanbiedinge gaan bekendstel. Dit sluit in kruideniersware, elektroniese goedere en huishoudelike toestelle.